Man slaan dood neer ná bottel JägermeisterFoto bloot ter illustrasie. (Foto: Jägermeister/Facebook) ŉ Man het die afgelope naweek dood neergeslaan nadat hy glo ŉ hele bottel Jägermeister gedrink het. ŉ Kontantprys is glo belowe sou die man dit binne ŉ sekere tydsraamwerk opdrink. Brig. Motlafela Mojapelo, polisiewoordvoerder, sê die voorval het Sondag om 23:30 by ŉ plaaslike drankwinkel in Mashamba, Limpopo, plaasgevind. Klante van die drankwinkel het na bewering die aand aan ŉ drinkkompetisie deelgeneem waar individue ŉ hele bottel Jägermeister moes opdrink. Die wenner sou bepaal word deur die een wat die bottel in die kortste tyd leeg maak. Dié sou boonop R200 kry. “Een van die deelnemers het onmiddellik nadat hy die bottel gedrink het, ineengestort,” sê Mojapelo. “Hy is na ŉ plaaslike kliniek geneem waar hy dood verklaar is.” Dit is nie duidelik hoeveel klante aan die kompetisie deelgeneem het of hoe lank dit die man geneem het om die bottel leeg te drink nie. Die polisie het nou ŉ geregtelike doodsondersoek van stapel gestuur en ondersoek die oënskynlike misbruik van alkohol by die plaaslike drankwinkel verder.